**Μ5.4**

**Δημοσιοποιημένη πολιτική υποστήριξης και ανάπτυξης του προσωπικού του ΠΜΣ**

Σημαντικό στοιχείο για την επαγγελματική ανάπτυξη των μελών διδακτικού προσωπικού είναι η λειτουργία του Κέντρου Υποστήριξης Διδασκαλίας και Μάθησης (ΚΕΔΙΜΑ). Το Πανεπιστήμιο Πατρών είναι το πρώτο ίδρυμα τριτοβάθμιας εκπαίδευσης το οποίο ίδρυσε ΚΕΔΙΜΑ (2016) με στόχο την επαγγελματική εξέλιξη και ανάπτυξη των μελών του διδακτικού προσωπικού και την αναβάθμιση της διδασκαλίας. Το ΚΕΔΙΜΑ προσφέρει διαφόρων τύπων προγράμματα όπως προγράμματα για συγκεκριμένες ομάδες του διδακτικού προσωπικού (λ.χ. νεοδιοριζόμενα μέλη διδακτικού προσωπικού, διδακτικό προσωπικό με σύμβαση), προγράμματα κατόπιν αιτημάτων από Τμήματα, καθώς επίσης και ad hoc προγράμματα για την εφαρμογή συγκεκριμένων μέσων, τεχνικών και μεθόδων διδασκαλίας (όπως για παράδειγμα για την αναβάθμιση των ψηφιακών δεξιοτήτων των μελών διδακτικού προσωπικού, για την εφαρμογή συνεργατικών και φοιτητοκεντρικών μεθόδων, για την εφαρμογή καινοτόμων προσεγγίσεων όπως η ανεστραμμένη τάξη). Το ΚΕΔΙΜΑ στεγάζεται σε ειδικό χώρο με δυνατότητες για διά ζώσης, μέσω τηλεδιάσκεψης ή υβριδικά προγράμματα. Έως σήμερα έχει αναπτύξει δέκα πακέτα εκπαιδευτικού υλικού για την πανεπιστημιακή εκπαίδευση και συμμετέχει σε ευρωπαϊκά δίκτυα για την αναβάθμιση της πανεπιστημιακής διδασκαλίας. Σημειώνεται, ότι το ΚΕΔΙΜΑ είναι άμεσα συνδεδεμένο με τις διαδικασίες διασφάλισης ποιότητας αφού λειτουργεί στο πλαίσιο της Μονάδας Διασφάλισης Ποιότητας (ΜΟΔΙΠ) και ευθυγραμμίζεται με όλες τις συνιστώσες του Ενιαίου Συστήματος Διασφάλισης Ποιότητας (ΕΣΔΠ) του Ιδρύματος.

Η πολιτική του Τμήματος είναι απολύτως ευθυγραμμισμένη προς την πολιτική του Ιδρύματος. Τα μέλη ΔΕΠ που διδάσκουν στο ΠΜΣ έχουν πολυετή εμπειρία στις τεχνικές και μεθόδους διδασκαλίας, και στις συνεργατικές και φοιτητοκεντρικές μεθόδους. Κατά την εποχή του covid-19, όλα τα μέλη του Τμήματος συμμετείχαν στην ασύγχρονη εκπαίδευση «[Εκπαιδευτική λειτουργία την εποχή του COVID-19](https://eclass.upatras.gr/courses/EE994/)». Επιπλέον, όλα τα Μέλη ΔΕΠ που διδάσκουν στο ΠΜΣ, έχουν καθορισμένες ώρες συνεργασίες με τους φοιτητές και τις φοιτήτριες (τρεις ώρες εβδομαδιαίως).